ՄԱԿ-ի արվեստի հավաքածու

ՄԱԿ-ի արվեստի հավաքածու, արվեստի գործերի ու պատմական իրերի հավաքական խումբ, որոնք նվիրաբերվել են Միավորված ազգերի կազմակերպությանը անդամ պետությունների, միավորումների կամ անհատների կողմից։ Քանդակների, գեղանկարների, գոբելենների ու խճանկարների տեսքով արվեստի այս գանձերը ներկայացնում են ազգային մշակույթները և ցուցադրված են Նյու Յորքի ՄԱԿ-ի գլխավոր գրասենյակի տարածքում և ենթակա այլ հանգրվաններում՝ ՄԱԿ-ն ու իր միջազգային տարածքները դարձնելով «մի սքանչելի փոքրիկ թանգարան»։

ՄԱԿ-ին պաշտոնական նվերներ մատուցելիս անդամ պետությունները հետևում են արարողակարգի։ Արարողակարգի ու կապի ծառայության կողմից իրականացվում և համակարգվում են ընթացակարգեր, ելույթներ և արարողություններ, ինչպիսին է այդ նվերների հանդիսավոր բացումը։ Յուրաքանչյուր անդամ պետություն կարող է մատուցել միայն մեկ նվեր, իսկ մյուս անդամ պետությունները պատասխանատու են առաջարկված արտեֆակտների տեղադրման համար։

Անդամ պետությունների կողմից ՄԱԿ-ին մատուցված նվերներն ընդհանրացնում են ՄԱԿ-ի՝ որպես միջազգային կազմակերպության գաղափարները, նշանակությունն ու արժեքները։

Հավաքածու

 1964 թվականին Մարկ Շագալի հեղինակած 15 ոտաչափ երկարությամբ ու 12 ոտաչափ լայնությամբ մի ապակենկար, որը կոչվում էր «Խաղաղություն», նվիրվել է ՄԱԿ-ին իր աշխատակազմի անդամների ու անձամբ Շագալի կողմից՝ ի հիշատակ Դագ Համարշոլդի, որը 1953 թվականից մինչ 1961 թվականին իր մահը եղել է ՄԱԿ-ի գլխավոր քարտուղար։ Գունապակուց այս կոթողը պարունակում է սիրո և խաղաղության թեմաներով բազմաթիվ խորհրդանիշներ։ 
 1952 թվականին Ֆերնան Լեժեի հեղինակած մի զույգ որմնանկար տեղադրվել է Գլխավոր ասամբլեայի դահլիճում։ 
 Պեր Կրոգի հեղինակած ՄԱԿ- ի անվտանգության խորհրդի որմնանկարը նույնպես տեղադրվել է 1952 թվականին։ 
 Բրազիլիացի նկարիչ Կանդիդու Պորտինարիի հեղինակած «Պատերազմ և խաղաղություն» կտավներում ոչ մի զենք չկա, դրա փոխարեն այնտեղ պատկերված է պատերազմի զոհերի տառապանքը, որն արտացոլում է պատերազմի բարբարոսությունը։ Քաոսի և ներդաշնակության տարրերի հակադրությունը ցույց է տալիս, թե որքան կարևոր է խաղաղություն պահպանելն ու կատաղի հակամարտություններին վերջ դնելը։ 
 1985 թվականին որպես ԱՄՆ-ի ներկայացուցիչ, այն ժամանակ առաջին տիկին Նենսի Ռեյգանը կազմակերպության 40-ամյակի առթիվ ՄԱԿ-ին մի խճանկար է նվիրել։ Ոսկե կանոնն արտացոլող խճանկարը հիմնված է Նորման Ռոքուելի նկարներից մեկի վրա և վենետիկյան ապակեգործների աշխատանք է։ Այն պատկերում է բոլոր ռասաների, կրոնների ու դավանանքների մարդկանց և ուղերձ հղում․ «Վարվիր ուրիշների հետ այնպես, ինչպես կուզեիր քեզ հետ վարվեին»։ 
 1954 թվականի հունիսին Ճապոնիայի ՄԱԿ-ի ասոցիացիան ՄԱԿ-ին է նվիրել ճապոնական խաղաղության զանգը։ Այն ձուլվել է 60 տարբեր երկրների ժողովուրդների, այդ թվում նաև երեխաների, կողմից հավաքված մետաղադրամներից և տեղադրվել նոճիների փայտից պատրաստված սինտոիստական տաճար հիշեցնող կառույցի մեջ։ Այս զանգը հնչեցվում է տարվա մեջ երկու անգամ․ գարնան առաջին օրը՝ գիշերահավասարին և սեպտեմբերի 21-ին՝ գլխավոր ասամբլեայի բացման ժամանակ։ 
 1959 թվականին Խորհրդային Միությունը ՄԱԿ-ին է նվիրել «Թրերը դարձնենք գութանի խոփեր» կարգախոսով բրոնզե արձան։ Այն քանդակել է Եվգենի Վուչետիչը և ներկայացնում է բոլոր պատերազմներն ավարտելու մարդկային ցանկություն՝ մահ ու ավեր տարածող զենքերը մարդկությանն ավելի օգտակար, խաղաղ ու արդյունավետ գործիքներ դարձնելու միջոցով։
 1996 թվականին Իտալիայի արտգործ նախարար Լամբերտո Դինին ՄԱԿ-ին է նվիրել քանդակագործ Առնալդո Պոմոդորոյի «Գունդը գնդի մեջ» քանդակը։ 
 Ժակլին դե լա Բաում Դյուրբախի հեղինակած Պաբլո Պիկասոյի «Գեռնիկա» նկարի բնական մեծությամբ գոբելենը ցուցադրված է Նյու Յորքում Միավորված ազգերի կազմակերպության շենքի պատին, ՄԱԿ-ի Անվտանգության Խորհրդի սենյակի մուտքի մոտ։ 
Բարբարա Հեփուորտի՝ 1964 թվականին հեղինակած Single Form քանդակը հուշարձան է ՄԱԿ-ի գլխավոր քարտուղար Դագ Համարշոլդին, որը զոհվել է 1961 թվականին Աֆրիկայում տեղի ունեցած ինքնաթիռի վթարի ժամանակ։

Պահպանում և սպասարկում
Միակ մարմինը, որը պատասխանատու է հավաքածուի պահպանման համար, ՄԱԿ-ի արվեստի կոմիտեն է։ Տարբեր մանդատներով ու կարգավորումներով ՄԱԿ-ին աջակցում են դրամահավաք խմբեր, ինչպիսին է Maecenas World Patrimony Foundation-ը, որը փորձում է պահպանել այս գեղարվեստական և միջազգային ժառանգությունը։ Այսուհանդերձ, վերականգնման ենթակա մոտավորապես 50 նվերներ հավաքված են ներքնահարկում և այնտեղ են արդեն մի քանի տասնամյակ։

Ծանոթագրություններ

ՄԱԿ
ԱՄՆ-ի թանգարաններ
Նյու Յորք